**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2017 M. RUGSĖJO 14 D. SPRENDIMO nR. t2-219 „DĖL klaipėdos miesto savivaldybės švietimo įstaigų patalpų suteikimo paslaugos IR NAUDOJIMOSI STADIONais (SPORTO AIKŠTYNais) tvarkos aprašo patvirtinimo“ PAKEITIMO“ PROJEKTO**

**1. Projekto rengimą paskatinusios priežastys.**

Šio sprendimo projekto esmė suteikti galimybę fiziniams ir juridiniams asmenims naudotis ne tik švietimo įstaigų patalpų, bet ir stadionų (sporto aikštynų) suteikimo paslauga.

**2. Parengto projekto tikslai ir uždaviniai.**

Sprendimo projekto tikslas – reglamentuoti patalpų ir stadionų (sporto aikštynų) paslaugos suteikimo tvarką. Uždavinys – pakeisti Klaipėdos miesto savivaldybės švietimo įstaigų patalpų suteikimo paslaugos ir naudojimosi stadionais (sporto aikštynais) tvarkos aprašą, patvirtintą Klaipėdos miesto savivaldybės tarybos 2017 m. rugsėjo 14 d. sprendimu Nr. T2-219.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu galioja Klaipėdos miesto savivaldybės tarybos 2017 m. rugsėjo 14 d. sprendimas Nr. T2-219 „Dėl Klaipėdos miesto savivaldybės švietimo įstaigų patalpų suteikimo paslaugos ir naudojimosi stadionais (sporto aikštynais) tvarkos aprašo patvirtinimo“ (toliau – Aprašas). Jame numatyta galimybė savivaldybės švietimo įstaigoms suteikti patalpų naudojimo paslaugą (toliau – Paslauga) laisvu laiku nuo švietimo įstaigos nuostatuose nustatytos veiklos vykdymo. Apraše nebuvo numatyta galimybė suteikti Paslaugą dėl naudojimosi stadionais ir sporto aikštynais. Apraše galiojo nuostatos, kad kelioms švietimo įstaigoms bendrai naudojantis stadionais (sporto aikštynais) buvo pasirašomos turto naudojimo sutartys.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu teikiamo Aprašo pakeitimuose numatyta, kad Paslauga gali būti suteikiama visiems fiziniams ir juridiniams asmenims ne tik dėl švietimo įstaigų patalpų, bet ir stadionų, sporto aikštynų naudojimo, pasirašant paslaugos sutartį. Aprašo nuostata, kad savivaldybės biudžetinės švietimo įstaigos, kurios veikia toje pačioje teritorijoje ar viename pastate, gali naudotis stadionais (sporto aikštynais) pagal turto naudojimo sutartis, išlieka. Siekiant lygių galimybių, Apraše atsisakyta prioritetinių Paslaugos suteikimo nuostatų, kai į tas pačias patalpas pretenduoja keli fiziniai ar juridiniai asmenys.

Projekte numatyta galimybė vykdyti vaikų užimtumą rugsėjo mėnesį, kol dar nėra patvirtinti sporto salių, stadionų, sporto aikštynų veiklos grafikai. Taip pat Apraše atlikti kiti redakcinio pobūdžio pakeitimai.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Sprendimui įgyvendinti Klaipėdos miesto savivaldybės administracijos Ugdymo ir kultūros departamento Švietimo skyrius parengs Klaipėdos miesto savivaldybės tarybos sprendimo projektą dėl stadionų (sporto aikštynų) Paslaugos suteikimo kainų nustatymo.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai, finansavimo šaltiniai).**

Šio sprendimo įgyvendinimui papildomų lėšų nereikia. Savivaldybės biudžeto lėšos buvo planuojamos, siekiant padengti biudžetinių sporto įstaigų ir seniūnaičių išlaidas, naudojantis Paslauga. Papildomų lėšų reikės biudžetinėms sporto įstaigoms, jeigu jos naudosis stadionų ir sporto aikštynų Paslauga.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo rengimo metu konsultuotasi su Sporto ir kūno kultūros, Planavimo ir analizės bei Socialinės infrastruktūros priežiūros skyrių specialistais bei Klaipėdos miesto mokyklų vadovų asociacija. Buvo atsižvelgta į siūlymus ir pastabas.

**9. Sprendimo projekto autorius ar grupė, sprendimo projekto iniciatoriai.** Šį sprendimo projektą parengė Švietimo skyriaus specialistė Sigita Muravjova.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 4 lapai.

Švietimo skyriaus vedėja Laima Prižgintienė